Familie geruk ná bejaarde se raaiseldood | Maroela Media
Dollie Scriven. Foto: Verskaf
Die familie van die 82-jarige Dollie Scriven is in rou gedompel nadat haar seun Maandag op haar liggaam op 'n plaas buite Pretoria afgekom het.
Scriven het buite die huis met haar gesig na onder gelê met talle hondebytmerke en stukke weefsel wat uit haar arms en bene geskeur is.
Anél Venter, een van Scriven se 12 kleinkinders, vertel Ouma Dollie, soos sy liefdevol na haar verwys, was ondanks haar hoë ouderdom altyd aan die gang, dikwels agter die kospotte of in die tuin aan die werskaf. Dit was ook die geval kort voordat sy deur haar seun, Willie Schoeman (55), dood aangetref is.
"Dit is asof my kop haar dood nog glad nie wil verwerk nie. Dit is te skielik, té gou. Wat gebeur het, is so verskriklik," het Venter Maandag aan Maroela Media gesê.
Dollie Scriven by haar dogter, Nellie Greyvenstein. Foto: Verskaf
Volgens Venter het Scriven die afgelope jaar saam met Schoeman op die plaas gewoon waar hy werk. Schoeman is enkellopend en Scriven se man is jare gelede oorlede. Schoeman het twee honde wat saam met hom op die plaas woon, Daantjie en Sussie. Die twee honde word egter deur 'n heining uit mekaar gehou aangesien hulle aggressief teenoor mekaar is.
"So paar weke gelede het Sussie vir Daantjie deur die heining gegryp en hom verskriklik gebyt. My oom [Schoeman] het 'n tuinslang gebruik om die honde mee nat te spuit en moes hulle sommer met tuinslang slaan om hulle uit mekaar te kry," sê Venter.
Sy vertel dat Schoeman daarna versigtig was om vir Sussie naby kinders toe te laat, maar dat die hond steeds, soos altyd, 'n baie noue band met Scriven gehad het. "Ek het juis toe ek my ouma die naweek gesien het gevra of sy oukei is met die honde en sy het gesê sy en Sussie is beste maats en sy voel glad nie bang vir haar nie. Ons het altyd geskerts dat Sussie soos nog 'n kind vir haar is."
Venter sê die familie vermoed dat Scriven Maandag oudergewoonte die hoenders gaan water gee het kort voordat sy dood is. "Wat presies gebeur het, weet ons nie in dié stadium nie. My oom het omstreeks 12:45 by die huis gekom en vir Sussie onder die afdak sien sit. Sy was sopnat. Hy het om die huis gestap en na my ouma geroep met die hond wat vooruit gehardloop het. Dis toe dat hy vir ouma buite die huis sien lê het. Sussie het voor hom uit gehardloop en nog 'n slag aan haar geruk."
Schoeman het later gesê dat hy onmiddellik kon sien dat Scriven dood is.
"Die polisie se forensiese span het net na 14:00 daar aangekom en gesê hulle meen dat my ouma omtrent so twee ure van tevore gesterf het. Dit beteken dit moes gebeur het kort voordat my oom by die huis gekom het," het Venter gesê.
Dollie Scriven by haar kleindogter, Anél Venter, en Venter se ma, Nellie Greyvenstein. Foto: Verskaf
"Die forensiese kenners het gesê vergeleke met die erge bytwonde aan haar liggaam was daar min bloed op die toneel. Dit laat die vermoede ontstaan dat sy reeds dood was toe die hond aan haar gebyt het en dat sy daarom min gebloei het. Dalk het sy 'n hartaanval gekry en geval en het die hond haar daarna gebyt. Dalk het die feit dat sy die tuinslang in haar hand gehad het as 'n sneller vir Sussie gedien en het sy haar aangeval en ouma het toe 'n hartaanval gehad toe sy probeer wegkom. Dit is nou vir ons baie moeilik om te sê. Die nadoodse ondersoek sal hopelik vir ons meer antwoorde kan gee."
Die hond is ná die voorval van kant gemaak.
"My oom is in 'n toestand. Wat hy gesien het, was 'n nare gesig. Die lykshuis het ons gister gebel om haar liggaam te gaan uitken, maar hy het nie kans gesien om haar weer so te sien nie. Een van sy sussies het dit gaan doen," sê Venter.
Sy vertel hoewel die familie geruk is deur die omstandighede van Scriven se dood, is hulle dankbaar dat sy 'n vol en vervulde lewe gehad het. "Sy het soveel lewenslus in haar gehad en het kans gesien om enigiets aan te pak. Sy het reuse-maaltye vir ons voorberei, 'n groentetuin aangelê en heerlik gebak. Sy sou op haar knieë staan en die vloer skrop omdat dit deegliker is as 'n mop. Sy was ongelooflik hardwerkend – 'n eienskap wat sy aan haar kinders en ook haar kleinkinders oorgedra het."
Dollie Scriven by haar twee dogters, Marthie Truter en Nellie Greyvenstein. Foto: Verskaf
Scriven het volgens Venter altyd heerlik met haar agterkleinkinders gespeel en sou sommer lawwe goed doen om die kleingoed te vermaak. Sy vertel haar ouma was 'n omgee-mens wat selfs ná haar dood vir ander iets wou beteken. Daarom het Scriven ook 'n ruk gelede vir haar familie gesê dat sy met haar afsterwe nie 'n gedenkdiens of begrafnis wil hê nie, omdat dié geld eerder aangewend moet word om behoeftiges te help.
"Sy het vir my oom gesê die dag as sy dood is, moet hy al haar klere net so oppak en vir Huis Davidtsz vat nadat sy in die nuus gelees het van die mensies daar. Daarom gaan ons haar wense respekteer – sy sal veras word en die geld wat oorbly sal gaan vir iemand wat dit nodig het," sê sy.
"Dit is ons laaste eer aan ouma Dollie, 'n geliefde vrou van God wat ons soveel liefde gebied het."
Scriven laat haar vier kinders Nellie Greyvenstein (65), Frikkie Schoeman (64), Marthie Truter (58) en Willie Schoeman (55), 12 kleinkinders en 17 agterkleinkinders agter.
Hoekom moes die hond van kant gemaak geword het???? Daar is nie eens bewys dat die honde haar doodgebyt het nie. Voel baie jmr vir die verlies van haar lewe maar genugtig, as die hond haar doodgebyt het was dit n ander saak
Lees die 2de paragraaf daar staan duidelik dat sy talle hondbytmerke het en dat weefsel uit haar geruk is.
Bronwn Regtig ek glo als dui daarop dat dit wel die hond was Ek is baie lief vir my honde Maar glo my as daar net n neiging is dat hul n mens gaan aanval dan is dit nou maar so
Is dit nie so dat as n dier mensbloed geproe het hy van kant gemaak moet word nie? Hierdie was nie net n hap met merke nie, dis stukke uitgeruk. Seker is dit daaroor wat die hond moes uitgesit word.